ભાઈ- બહેનનાં સ્નેહને વાચા આપતું પર્વ રક્ષાબંધન સાવ નજીક છે ત્યારે બજાર અવનવી ડિઝાઇનર રાખડીઓથી છલકાઈ ઊઠ્યું છે. આમ તો રેશમની આ દોરીને બહેન સાદી નાડાછડી કે નાના ગોટા તરીકે બાંધી દે તો પણ ભાઈ સ્વીકારવાનો જ છે, પરંતુ સ્નેહ છલકાવતી બહેન પણ હવે ભાઈને અવનવી ડિઝાઇનની રાખડી બાંધવાનું જ પસંદ કરે છે. બહેનો રાખડીઓની ડિઝાઇનમાં પણ વેરાઇટી માંગતી હોવાથી બજારમાં જુદી જુદી ડિઝાઇનની રાખડીઓનું રીતસર પ્રદર્શન લાગેલું હોય તેવું લાગે છે. એક રાખડી જુઓને બીજી ભૂલો એટલી બધા રંગો, ડિઝાઇન્સ અને મિટિરિયલમાં બજારમાં રાખડી મળે છે.